# Vuodepotilaan ja trakeostomoidun potilaan suun hoito

Tehostettu suunhoito vähentää hoitoon liittyvien infektioiden esiintyvyyttä ja kuolleisuutta, sekä lyhentää hoitoaikaa.

* Suu puhdistetaan mekaanisesti harjaamalla 2 krt/vrk
* Suu puhdistetaan kemiallisesti klooriheksidiinihuuhteella 4 krt/vrk
* Suu- ja nielueritteiden poistosta, suun kostutuksesta sekä huulien rasvauksesta huolehditaan 2–4 h välein.

Nielu tyhjennetään tarvittaessa ja AINA ennen asennon vaihtoa tai potilaan siirtoa!

Ime ensin nielusta, sitten suusta ja nenästä. Jos suussa on runsaasti limaa, ime ensin suu tyhjäksi.

## Suunhoitoaineet:

* Suun mikrobimäärää vähennetään käyttämällä klooriheksidiinihuuhdetta. Klooriheksidiinihuuhdetta voidaan käyttää myös tilapäisesti erilaisten suutulehdusten hoidossa.
  + Klooriheksidiinihuuhde ei sovi yhteen tavallisten hammastahnojen sisältämien anionisten aineiden kanssa.
* Kosteuttavat (alkoholittomat) tuotteet valitaan potilaskohtaisesti.
  + Kostutusgeeliä tai -suihketta käytetään potilailla, jotka ovat ko-operoimattomia. Geeliä annostellaan suun limakalvoille vähintään 4 kertaa päivässä noin herneen kokoinen määrä.
  + Kostutustuotteita, jotka sisältävät lysotsyymejä, ei käytetä kanamuna-allergisille potilaille. Näille potilaille käytetään öljysuihketta.
* Limakalvoja kuivattavien aineiden, esim. alkoholia ja glyserolia sisältävien tuotteiden ja glyseroli-sitruunatikkujen, käyttöä vältetään.
* Huulet tarvittaessa rasvataan.

## Ennen suunhoitoa:

1. Kerro potilaalle mitä tehdään. Potilas osallistuu hoitoon omien voimavarojensa mukaan.
2. Desinfioi kädet. Huomioi sormenpäät, peukalot ja kämmenet. Hiero huuhdetta, kunnes kädet ovat kuivat.
3. Varaa tarvittavat välineet: visiirimaski, kertakäyttöesiliina, tehdaspuhtaat suojakäsineet, suojalasit (potilaalle), halkioliina/kroonikkovaippoja, puuvanua, hammasharja, vanu- tai vaahtomuovitikkuja, steriiliä vettä, 0,2 % klooriheksidiini–huuhdetta, 20 ml ruisku, kostutusgeeli tai -suihke, huulirasva, tarvittaessa purentasuoja ja suupeili.
4. Huolehdi riittävästä kohoasennosta (vähintään 30–45°).
5. Tarkista imulaitteiston toiminta. Säädä imuteho mahdollisimman matalalle tasolle (enintään 10kPa/75 mmHg).
6. Desinfioi kädet.
7. Jos potilas on trakeostomoitu, tarkista riittävä kuffin paine (20–30 cmH2O).
8. Suojaa potilaan silmät suojalaseilla sekä kanyylien juuret ja kolmitiehanat halkioliinalla/kroonikkovaipoilla.
9. Desinfioi kädet. Pue kertakäyttöesiliina, visiirimaski ja tehdaspuhtaat suojakäsineet.

## Suunhoidon aikana:

1. Ime suu- ja nielueritteet. Huuhdo potilaan suu steriilillä vedellä.
2. Suun mekaaninen puhdistus: Harjaa potilaan hampaat pienellä, tuuhealla ja pehmeällä hammasharjalla 1–2 min. ajan.
   * Aloita hampaiden harjaaminen ienrajoista edeten muille hampaiden pinnoille. Mikäli potilaan limakalvot vuotavat herkästi verta tai ovat rikkoutuneet, käytä hammasharjan sijasta vanu- tai vaahtomuovitikkua.
   * Harjaa sen jälkeen kieli yhdensuuntaisella liikkeellä edeten nielusta ulospäin.
   * Puhdista potilaan posket ja kitalaki vanu- tai vaahtomuovitikuilla.
3. Suun kemiallinen puhdistus: Huuhtele potilaan suu kauttaaltaan 15 ml:lla laimentamatonta 0,2 % klooriheksidiinihuuhdetta.
   * HUOM! Kemiallisen puhdistamisen jälkeen potilaan suuta ei enää huuhdota steriilillä vedellä.
4. Ime tarvittaessa nenä ja nenänielu puhtaaksi ohuella imukatetrilla. Imusyvyys on noin 10 cm (mitta nenänpielestä korvanipukkaan).

## Suunhoidon jälkeen:

1. Kääri imukatetri suojakäsineen sisään ja laita jäteastiaan kontaminoimattaitseäsi ja ympäristöä.
2. Desinfioi kädet. Pue tehdaspuhtaat suojakäsineet.
3. Tarkista riittävä kuffin paine (20–30 cmH2O).
4. Kostuta potilaan suu ja rasvaa huulet.
5. Laita kertakäyttöiset välineet jäteastiaan.
6. Desinfioi kädet.
7. Arvioi hampaiden, kielen, limakalvojen, huulten ja suupielien kunto, sekä syljen koostumus ja määrä.
8. Kirjaa potilaan suun kunto ja tehdyt toimenpiteet potilasasiakirjoihin.

Imupussi vaihdetaan, kun se täyttyy ja aina uudelle potilaalle.

Imuletku vaihdetaan sen likaantuessa ja aina uudelle potilaalle.